21.4.2022 г.
BG
Официален вестник на Европейския съюз
C 167 A/9
ПРИЛОЖЕНИЕ I ОБИЧАЙНИ СЛУЖЕБНИ ЗАДЪЛЖЕНИЯ
Общи задължения към всички институции Езиковите асистенти ще работят в многоезична среда и ще изпълняват разнообразни задължения, които могат да включват: 1.
Подпомагане на лингвистите, преводачите и/или юрист-лингвистите при превода, редактирането и финализирането на текстове, включително във връзка с особено важни/чувствителни преводи: Подготвяне на документи на езика на екипа, извършване на терминологични проучвания, предварително и последващо обработване на текстовете с цел привеждането им в съответствие със стандарти за качество във връзка с формалните елементи, техническите характеристики и формата. 2.
Изпълняване на служебните си задължения с помощта на инструменти за превод, компютърни приложения за превод, офис приложения и други налични ИТ инструменти. 3.
Подпомагане на лингвистите, преводачите и/или юрист-лингвистите при използването на ИТ инструменти. 4.
Подпомагане на провеждането на практическо и вътрешно обучение, интегрирането на нови колеги, подкрепа при разработването и изпитването на ИТ инструменти. 5.
Осигуряване на управлението на документите: обработване на искания, получени по телефона или електронната поща, управление и обработване на заявки за превод, проследяване и архивиране на документите и кореспонденцията, изпращане на информация и документация на преводачите на свободна практика, осъществяване на контакти с вътрешни и външни клиенти. 6.
Управление на езиковата информация и документация: извършване на търсене на правни и други референтни документи, заглавия, текстове и/или образци в базите данни; зареждане на документи в бази данни, сървъри и уебсайтове; поддържане на езикови и документални ресурси, захранване на преводаческите памети с материали и актуализиране на преводаческите памети; водене на кореспонденция с национални експерти, осъществяване на контакти с ведомствени библиотеки и външни партньори; намиране, компилиране и разпространяване на информация. 7.
Поддържане на актуализирани преводачески памети по теми в сътрудничество с преводачите или с юрист-лингвистите: коригиране на сегменти от преводаческите памети в базата данни EURAMIS (централна преводаческа памет), коригиране на файлове за преводаческите памети и др.
Допълнителни задължения в Съвета на ЕС В Съвета задълженията на езиковите асистенти могат да включват още и следното: 1.
Редактиране на текстове на език 1 чрез сравняване на тяхното съдържание с оригинални документи, изготвени на друг език, който асистентът владее, или чрез оказване на съдействие при такава работа, ако е целесъобразно. 2.
Подпомагане на председателя на работната група „Юрист-лингвисти“ на Съвета за консолидирането на коментарите на държавите — членки на ЕС, и водене на бележки по време на заседанието на работната група. 3.
Предоставяне на подкрепа на юрист-лингвистите във връзка със съдържанието, организацията или техническите въпроси посредством подготовка и извършване на предварителна редакция на законодателните актове на езика на екипа, като се следва моделът, изготвен при езиковите преговори от юрист-лингвистите, отговарящи за документа.
Край на ПРИЛОЖЕНИЕ I, щракнете тук, за да се върнете в основния текст